Շտապիր սիրել

Շտապիր սիրել (անգլ.՝ A Walk to Remember), 2002 թվականին նկարահանված ամերիկյան մելոդրամա ժանրի ֆիլմ, նկարահանված է Նիկոլաս Սպարկսի համանուն ստեղծագործության հիման վրա։


== Սյուժե ==
Ֆիլմը երկու երիտասարդների սիրո տխուր պատմություն է։ Ֆիլմի գլխավոր հերոսը՝ Լենդոնը (Շեյն Ուեստ), դպրոցում բոլորի կուռքն էր։ Նա անկախ էր, գեղեցկադեմ և իհարկե մեծամիտ, ով ոչ ոքի չէր նկատում իր շուրջբոլորը, այդ թվում իր հետ նույն դպրոցում սովորող մի աղջկա (Մենդի Մուռ)։ Աղջկա անունը Ջեյմի (Մենդի Մուռ) էր։ Նա քաղաքի քահանայի աղջիկն էր, ով դպրոցում սովորում էր գերազանց, երգում էր եկեղեցու երգչախմբում և հաճախում թատերական խմբակ։
Օրերից մի օր Լենդոնի և նրա ընկերների մեղքով տեղի է ունենում դժբախտ պատահար։ Գիշերը մի երիտասարդ, ով ցանկանում էր դառնալ նրանց խմբի անդամ, «կնունքի» ժամանակ բարձրությունից ջուրը ցատկելիս՝ գլուխը հարվածեց ջրի խողովակին։ Դա տեսնելով՝ բոլորը փախուստի դիմեցին։ Երիտասարդին ջրից հանելուց հետո՝ Լենդոնը ևս խուճապահար դիմում է փախուստի, սակայն վթարի ենթարկվելով՝ ձերբակալվում է ոստիկանության կողմից։
Բարեբախտաբար երիտասարդը, ում նա օգնություն էր ցուցաբերել, կենդանի է մնում։ Դպրոցի տնօրենը որոշում է Լենդոնին չհեռացնել դպրոցից՝ նրա առջև դնելով մի շարք պայմաններ։ Նրան հանձնարարում են հավաքարարի փոխարեն հետևել դպրոցի մաքրությանը, հանգստյան օրերին օգնել դասերից հետ մնացող երեխաներին և հաճախել թատերական խմբակ։ Հենց այդ պահից սկսած նրա և Ջեյմիի ճանապարհները սկսում են առավել հաճախակի հատվել։
Շուտով Լենդոնը խնդրում է աղջկան, որպեսզի նա օգնի իրեն բեմականացման իր դերը պատրաստել. աղջիկը համաձայնում է այն պայմանով, որ տղան այդ ողջ ընթացքում պետք է զսպի իրեն և հանկարծ չսիրահարվի աղջկան։ Ինքնավստահ տղան անմիջապես համաձայնում է այդ պայմանին։ Սակայն ժամանակի ընթացքում երկուսի մեջ առկա հակակրանքը վերածվում է համակրանքի, որը երկուսն էլ խուսափում էին ընդունել։ Չցանկանալով նվաստանալ ընկերների մոտ՝ Լենդոնը վիրավորում է Ջեյմին նրանց ներկայությամբ։ Ջեյմին, նեղանալով նրա այդ արարքից, այլևս չի ցանկանում շփվել Լենդոնի հետ։ Ամեն ինչ փոխվում է ներկայացման ժամանակ, որտեղ 2 երիտասարդները խաղում էին գլխավոր դերը։ Բեմադրությունից հետո Լենդոնի ընկերները սկսում են ծաղրել աղջկան, որի պատճառով Լենդոնը վիճում է նրանց հետ և խզում կապերը։ Ժամանակի ընթացքում նրանց միջև համակրանքը մեծանում է, վերածվում սիրո։ Թվում էր, թե ամեն ինչ հրաշալի է, բայց այդ պահին ի հայտ է գալիս իրական ճշմարտությունը։
Լենդոնը իմանում է, որ իր սիրելին ծանր հիվանդ է։ Նա տառապում էր արյան քաղցկեղով։ Սակայն այդ ամենը նրան չի կանգնեցնում։ Նա մնում է աղջկա հետ՝ իրականացնելով նրա վաղեմի երազանքները։ Լենդոնը Ջեյմիին ամուսնության առաջարկ է անում։ Նրանց ամուսնացնում է աղջկա քահանա հայրը, հենց այն նույն եկեղեցում, որտեղ տարիներ առաջ ամուսնացել էին Ջեյմիի ծնողները։ Հարսանեկան արարողությանը ներկա էր Լենդոնի հայրը ում հետ տղան խզել էր կապը ծնողների ամուսանլուծությունից հետո, և միայն Ջեյմիի բարության և սիրո շնորհիվ, հասկանալով իր սխալը, հաշտվում է հոր հետ։ Այդտեղ էին նաև Լենդոնի վաղեմի ընկերները, ովքեր, հասկանալով և գիտակցելով իրենց սխալը, ներողություն էին խնդրել զույգից։
Ամուսնությունից հետո երիտասարդները միասին վայելեցին իրենց երջանիկ ամառը, որից հետո Ջեյմին մահացավ։
Չորս տարի անց Լենդոնը վերադառնում է հայրենի քաղաք։ Նա սովորում էր համալսարանում և պատրաստվում էր բժիշկ դառնալ։ Նա նախ այցելում է Ջեյմիի հորը և նրան հանձնում աղջկա մոր օրագիրը, որը Ջեյմին թողել էր իրեն, որից հետո գնում է նավամատույց, որտեղ նա և Ջեյմին հաճախ էին լինում և հիշում այն բարի ժամանակները, որ անցկացրել էին միասին և որի շնորհիվ նրա կյանքը լիովին փոխվեց։


== Դերակատարներ ==


== Ֆիլմի երաժշտությունը ==
Ֆիլմի գլխավոր սաունդթրեքը կատարում է Մենդի Մուրը (Cry)։


== Ծանոթագրություններ ==


== Արտաքին հղումներ ==
ֆիլմի մասին warnerbros.com կայքում Archived 2015-05-26 at the Wayback Machine.
http://a-walk-to-remember.siteedit.su/ Archived 2013-11-13 at the Wayback Machine. ֆիլմի մասին ռուսերեն
Շտապիր սիրել(անգլ.) ֆիլմը Internet Movie Database կայքում
«Շտապիր սիրել»(ռուս.) ֆիլմը ԿինոՊոիսկ կայքում։
«Շտապիր սիրել»(անգլ.) ֆիլմը Allmovie կայքում:
Շտապիր սիրել(անգլ.) ֆիլմը Rotten Tomatoes կայքում